'बस आज की रात है जिंदगी...' गाने पर झूमते हुए गिरे, फिर नहीं उठे
Madhya Pradesh Postal Officer Death Case - मध्यप्रदेश डाक परिमंडल कार्यालय में असिस्टेंट डायरेक्टर (तकनीकी) सुरेंद्र कुमार दीक्षित की डांस करते हुए मौत हो गई। इससे पहले का VIDEO अब सामने आया है
मध्य प्रदेश के भोपाल में डांस करते हुए एक अधिकारी की मौत हो गई। इस घटना का VIDEO अब सामने आया है। वीडियो में दिख रहा है कि डाक परिमंडल ऑफिस में असिस्टेंट डायरेक्टर सुरेंद्र कुमार दीक्षित 'बस आज की रात है जिंदगी, कल हम कहां, तुम कहां...' गाने पर डांस करते नजर आ रहे हैं, तभी वे गिर जाते हैं। साथी उन्हें उठाने की कोशिश करते हैं पर वे नहीं उठ पाते।
भोपाल में 13 से 17 मार्च के बीच डाक विभाग ने 34वां डाक नेशनल हॉकी टूर्नामेंट कराया था। मेजर ध्यानचंद हॉकी स्टेडियम में 17 मार्च को फाइनल खेला जाना था। इससे पहले 16 मार्च की रात में विभाग के ऑफिस कैंपस में ही सांस्कृतिक कार्यक्रम हुआ। इसमें विभाग के अधिकारी-कर्मचारी सेलिब्रेट कर रहे थे। दीक्षित भी साथियों के साथ डांस कर रहे थे।
'अपनी तो जैसे-तैसे कट जाएगी...'
सुरेंद्र कुमार दीक्षित ने साथियों के साथ 'अपनी तो जैसे-तैसे कट जाएगी, आपका क्या होगा जनाबे आली...' गाने पर पहले जमकर डांस किया। इसके बाद 'बस आज की रात है जिंदगी, कल हम कहां तुम कहां...' पर डांस करने लगे। 1 मिनट 8 सेकेंड के VIDEO में वे खुशी से झूमते नजर आ रहे हैं। आखिरी में अचानक जमीन पर गिर गए। साथियों ने उन्हें संभाला, लेकिन वे उठे नहीं। उन्हें नजदीकी अस्पताल ले जाया गया जहां डॉक्टर ने उन्हें मृत घोषित कर दिया। रिपोर्ट्स में बताया गया कि कार्डियक अरेस्ट से उनकी मौत हुई है।
दीक्षित डाक विभाग में सबसे छोटे पद ग्रामीण डाक सेवक से सहायक निदेशक तक पहुंचे थे। वे परिवार में दो पुत्रियां और पत्नी को पीछे छोड़ गए हैं। उनके भाई भूपेंद्र दीक्षित बड़वानी में नगर पालिका सीएमओ हैं।
ये भी जानिए...
हादसे से जुड़ी ये खबरे भी पढ़ें: 
शादी में नाच रही थीं 4 बहनें; एक अचानक गिर पड़ी
मामला सिवनी जिले के बखारी गांव का है। 3 महीने पहले यहां एक शादी वाले घर में हल्दी-संगीत का कार्यक्रम था। चार बुजुर्ग महिलाओं ने स्टेज पर डांस करना शुरू किया। गाने के खत्म होते ही अचानक 55 साल की दासोदी साहू गिर पड़ीं। परिजन जिला अस्पताल सिवनी लेकर पहुंचे, जहां डॉक्टर ने महिला को मृत घोषित कर दिया। पढ़िए पूरी खबर
बारात में डीजे के पीछे नाच रहा था, गिरा तो फिर नहीं उठा...
उज्जैन के इंगोरिया में 10 महीने पहले एक युवक डीजे पर डांस करते-करते अचानक बेहोश हो गया था। फिर उसको होश ही नहीं आया। दोस्त उसे जिला अस्पताल ले गए। डॉक्टरों ने उसे मृत घोषित कर दिया। मृतक अपने दोस्त की बारात में आया था। पढ़िए पूरी खबर
भाई के रिसेप्शन में नाचते हुए हार्ट फेल, दोस्त ड्रामा समझते रहे
एक साल पहले बैतूल में एक युवक की डांस करते-करते मौत हो गई थी। इसका VIDEO सामने आया था। युवक अपने चचेरे भाई के रिसेप्शन में डांस करते हुए नीचे गिर गया। दोस्तों को लगा कि वह मस्ती कर रहा है। काफी देर तक इसी हालत में रहा तो उठाकर देखा, तब तक वह दम तोड़ चुका था। पढ़िए पूरी खबर
राह चलते आया हार्ट अटैक, लेडी SI ने बचाई जान
ग्वालियर में एक महिला पुलिसकर्मी ने मानवता की मिसाल पेश की। राह चलते एक व्यक्ति को हार्ट अटैक आ गया। उस दौरान एक चौराहे पर अपनी ड्यूटी निभा रही लेडी सब इंस्पेक्टर सोनम पाराशर ने उसकी जान बचाई। उसने न केवल एक डॉक्टर की तरह मरीज को CPR यानी कार्डियो पल्मोनरी रेसुसिएशन दिया, बल्कि उसे इलाज के लिए अस्पताल भी पहुंचाया। पढ़िए पूरी खबर